ORDE do 16 de abril de 2007 pola que se establecen as bases reguladoras para a concesión, en réxime de concorrencia competitiva, das subvencións a asociacións e entidades sen ánimo de lucro para a realización de actuacións e estratexias sectoriais de promoción e internacionalización da industria galega, e se procede á súa convocatoria (IN512A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 24/04/2007

A política desenvolvida pola Consellería de Innovación e Industria no marco das competencias que lle atribúe o Decreto 231/2006, do 23 de novembro, polo que establece a súa estrutura orgánica, está dirixida a apoiar a promoción e internacionalización do tecido produtivo galego e a fomentar aquelas fórmulas asociativas, de cooperación ou de actuación
conxunta que contribúan ao dimensionamento e capacidade das empresas e sectores galegos no mercado doméstico e internacional.
Neste sentido, o obxectivo desta orde é estimular a competitividade dos sectores produtivos galegos que lles permita facer fronte aos retos que derivan dunha economía cada vez máis internacional e global, a través do apoio á realización de actuacións estratéxicas desenvolvidas por asociacións e entidades sen ánimo de lucro en materia de promoción, formación e divulgación, que xeren, pola súa vez, complementariedades sectoriais capaces de potenciar o seu dinamismo e dar resposta ás demandas dos mercados.
Os incentivos previstos nesta orde pretenden, polo tanto, orientar e apoiar os esforzos que están a levar a cabo as asociacións e entidades galegas sen ánimo de lucro para promover a presenza activa das empresas galegas fóra da nosa comunidade autónoma, multiplicando e rendibilizando os recursos e as iniciativas que incentiven a súa competitividade tanto individual como colectiva e impliquen, en definitiva, un maior protagonismo e peso económico de Galicia no escenario mundial.
Con esta finalidade, a Consellería da Innovación e Industria, a través da súa Dirección Xeral de Promoción Industrial e da Sociedade da Información, acorda realizar unha convocatoria de axudas a asociacións e entidades sen ánimo de lucro para a realización de actuacións e estratexias de promoción e internacionalización da industria galega.
Por todo isto, e no uso das facultades que me foron conferidas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das subvencións da Consellería de Innovación e Industria para apoiar a realización de actuacións e estratexias no ámbito da promoción e internacionalización, co fin de incentivar a presenza activa e a capacidade competitiva dos sectores industriais galegos nos mercados externos (IN512A), e que se inclúen como anexo I.
2. Así mesmo, por medio desta orde convócanse as devanditas subvencións para o ano 2007.
Artigo 2º.-Solicitudes.
1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II, III e, de ser o caso, o anexo IV desta orde, que irá acompañada dos documentos que se especifican no artigo 4 das bases reguladoras.
2. Os formularios de solicitude de axuda regulados nesta orde cubriraos e obteraos necesariamente o solicitante a través da aplicación informática «Internet expres» (procedemento IN512A) establecida na «Oficina virtual» desta consellería sita no ende
rezo da internet www.conselleriaiei.org/ga/web/index.php da Xunta de Galicia.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.
Poderanse cubrir e obter os formularios ata as 24.00 horas do día anterior ao da data de finalización do prazo de presentación de solicitudes.
En caso de dúbida, dificultades técnicas ou necesidade de máis información, poderán dirixirse á Dirección Xeral de Promoción Industrial e da Sociedade da Información, a través do teléfono 981 54 55 35 ou 981 54 55 83, do número de fax 981 54 47 06 ou do enderezo de correo electrónico axudas.dxpisi*xunta.es, que adoptará as medidas necesarias para facilitar a presentación por escrito de solicitudes.
Artigo 3º.-Lugar e prazo de presentación das solicitudes.
1. As solicitudes presentaranse preferentemente nos rexistros da Consellería de Innovación e Industria, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes será desde o día seguinte ao da publicación desta orde no DOG ata o 25 de maio de 2007, ambos os dous inclusive.
Artigo 4º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a seis meses.
Artigo 5º.-Información aos interesados.
Sobre este procedemento administrativo, que ten o código IN512A, poderase obter documentación normalizada ou información adicional na Dirección Xeral de Promoción Industrial e da Sociedade da Información, a través dos seguintes medios:
a) Páxina web oficial da consellería (www.conselleriaiei.org), na súa epígrafe de «axudas» e na «oficina virtual».
b) Os teléfonos 981 54 55 35 ou 981 54 55 83 da Dirección Xeral de Promoción Industrial e da Sociedade da Información.
c) O enderezo electrónico axudas.dxpisi*xunta.es
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é 981 54 43 41.
Disposicións derradeiras
Primeira.-Habilitación para o desenvolvemento.
Facúltase a directora xeral de Promoción Industrial e da Sociedade da Información para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de abril de 2007.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión, en réxime de concorrencia competitiva, das subvencións a asociacións e entidades sen ánimo de lucro para a realización de actuacións e estratexias sectoriais de promoción e internacionalización da industria galega.
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto a realización de actuacións e estratexias sectoriais dirixidas a fornecer a presenza activa e a imaxe competitiva dos sectores produtivos galegos fóra de Galicia, contribuíndo tanto á mellora da súa proxección exterior coma á fidelización e introdución en novos mercados.
2. O procedemento de concesión destas subvencións tramitarase en réxime de concorrencia competitiva e financiarase coa participación do Fondo Europeo de Desenvolvemento Rexional (Feder), polo que a súa tramitación quedará condicionada ao cumprimento do sinalado na normativa da Unión Europea. Este procedemento quedará suxeito tamén ao Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas de minimis (DOUE do 28-12-2006), en virtude do cal a axuda total de minimis concedida a unha entidade determinada non porá superar o límite de 200.000 euros nun período de tres exercicios fiscais (coa excepción da axuda total de minimis concedida a unha entidade que opere no sector do transporte por estrada, que non pode superar os 100.000 euros). Estes límites aplicaranse independentemente da forma da axuda de minimis ou do obxectivo perseguido, o período determinarase tomando como referencia os dous exercicios fiscais anteriores
e o exercicio fiscal en curso, de acordo co establecido no artigo 2 do citado regulamento.
3. En concreto, consideraranse actuacións subvencionables:
a) Actuacións de difusión.
As axudas destinaranse a cubrir os seguintes gastos:
a.1 Os gastos de difusión ou divulgación con fins promocionais realizados a través de campañas ou insercións en medios de comunicación, tales como prensa, revistas especializadas e similares, sempre que a súa difusión se realice nos mercados externos á Comunidade Autónoma de Galicia.
a.2 Elaboración de material promocional como catálogos, repertorios de empresas, folletos e similares, en calquera soporte, que conteñan información sectorial e que contribúan á divulgación e ao coñecemento dos sectores produtivos galegos fóra do ámbito da Comunidade Autónoma de Galicia.
Terán a consideración de gastos subvencionables os relativos ao deseño, maquetación, edición, tradución, impresión e inserción.
Na edición de elementos divulgativos e material promocional (a1 e a2) poderase empregar calquera idioma estranxeiro. En todo caso, é obrigatorio o emprego do idioma galego sempre que se empregue o castelán ou calquera outra lingua cooficial do Estado.
Porén, con carácter excepcional e no caso exclusivo de campañas e insercións en medios de comunicación (a1) nos que poida resultar problemática a utilización do galego e así quede claramente xustificado na memoria presentada polo solicitante, poderanse aceptar aquelas edicións que, estando noutro idioma, inclúan referencias en galego.
Só se admitirá aqueles elementos divulgativos e material promocional que incidan na promoción sectorial das empresas asociadas na entidade solicitante.
b) Actuacións de promoción.
As axudas destinaranse a cubrir os seguintes gastos:
b.1 Participación en feiras, desfiles, certames e outros eventos expositivos sectoriais de carácter profesional que se celebren fóra do ámbito da Comunidade Autónoma galega.
Poderán ter a consideración de gastos subvencionables o alugamento de espazos e servizos, a montaxe e decoración de postos, o transporte do material de exposición, así como aqueloutros necesarios para a axeitada realización do proxecto, e no caso de asistencia a feiras e eventos no estranxeiro, a contratación de intérpretes.
b.2 Organización de foros de negocio que terán lugar en Galicia entre as empresas asociadas e distribuidores, importadores e axentes comerciais procedentes de países estranxeiros, así como aqueles profesionais que por razón da súa actividade poidan
influír na comercialización dos produtos galegos nos mercados exteriores.
Poderán ter a consideración de gastos subvencionables os gastos relativos á organización, desprazamento e aloxamento dos participantes invitados así como os gastos de intérpretes.
c) Actuacións de formación.
As axudas destinaranse a cubrir os seguintes gastos:
Organización de cursos, seminarios e xornadas que contribúan ao desenvolvemento da capacidade técnica e profesional das empresas asociadas e aborden aspectos fundamentais para a mellora da competitividade internacional dos sectores, empresas e produtos cara aos mercados exteriores. Terán especial valoración as accións formativas enfocadas á mellora dos coñecementos de linguas estranxeiras. Para a realización destas actuacións deberase contar, polo menos, coa participación de seis empresas.
Poderán ter a consideración de gastos subvencionables os referidos á organización, honorarios dos/as profesores/as, material didáctico e promocional.
En todos os contidos (documentación, folletos, carteis, etc.) das actuacións realizadas deberá constar a publicidade do cofinanciamento da Consellería de Innovación e Industria-Dirección Xeral de Promoción Industrial e Sociedade da Información e do Fondo Europeo de Desenvolvemento Rexional (Feder) nos termos establecidos no artigo 15º.
O imposto sobre o valor engadido (IVE) poderá considerarse gasto subvencionable cando a asociación ou entidade beneficiaria acredite, mediante a correspondente certificación que se encontra acollido ao réxime de exención de IVE.
Considéranse actuacións subvencionables sempre que estas sexan realizadas e efectivamente pagadas desde o 1 de xaneiro de 2007 ata a data límite de xustificación establecida no artigo 17º.
Os gastos inherentes a cada actuación deberán ter unhas contías que sexan acordes cos valores do mercado.
4. Quedan expresamente excluídas do ámbito de aplicación desta orde as actuacións seguintes:
a) Os gastos de persoal nin calquera outro derivado da actividade habitual da entidade solicitante.
b) Os custos de mailing, invitacións, regalos promocionais e os relativos á celebración de cócteles e actos análogos.
c) Deseño e creación de páxinas web.
d) Os impostos recuperables ou repercutibles polo beneficiario.
e) Aqueles gastos que resulten de carácter xeral ou que non estean expresamente referidos á actuación concreta que se propón para a subvención.
f) Catálogos e folletos que non estean dirixidos estritamente a fins promocionais.
No que se refire á participación en feiras, non se apoiarán aqueles investimentos subvencionables que coincidan coas actuacións proxectadas no marco do Plan de fomento das exportacións galegas (Foexga) que desenvolven conxuntamente a Consellería de Innovación e Industria e as cámaras de Comercio, Industria e Navegación galegas.
Artigo 2º.-Financiamento e concorrencia.
1. Para a concesión das axudas que terán a modalidade de subvención, destinarase un crédito global de 300.000 A correspondente á aplicación orzamentaria 10.04.741E.781.0 Fomento da cooperación empresarial, cofinanciado polo Fondo Europeo de Desenvolvemento Rexional (Feder), e sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 9º.
2. A contía da subvención que se outorgue non poderá superar o 70% do investimento subvencionable, nin o importe máximo de 70.000 A por entidade beneficiaria.
3. A distribución orzamentaria para cada aplicación será do 25% para as actuacións de difusión que se recollen no anexo I, artigo 1º, baixo aos epígrafes a.1 e a.2; do 40% para as actuacións de promoción que se recollen no anexo I, artigo 1º, baixo as epígrafes b.1 e b.2 e do 35% para as actuacións de formación da epígrafe c; tendo en conta que, cando non se esgote o crédito estipulado para as actuacións subvencionables de cada epígrafe por carencia de proxectos adecuados ao obxecto, o remanente se poderá acumular ás contías das restantes epígrafes.
4. As axudas previstas nesta orde serán incompatibles con calquera outra das reguladas por esta consellería para a mesma finalidade.
O importe da subvención en ningún caso poderá ser de tal contía que, illadamente ou en concorrencia con outras subvencións ou axudas doutras administracións públicas ou doutros entes públicos ou privados, nacionais ou internacionais, supere o 70% do custo da actividade que vai desenvolver o beneficiario.
Artigo 3º.-Beneficiarios.
Poderán acollerse a estas axudas as asociacións e entidades privadas, legalmente constituídas e sen ánimo de lucro, que agrupen empresas dun determinado sector industrial, cuxo ámbito de actuación se desenvolva na Comunidade Autónoma de Galicia e pretendan levar a cabo proxectos sectoriais de interese e transcendencia para os fins destas bases.
Non se considerarán beneficiarias as entidades pertencentes ao sector de distribución comercial, nin aos sectores da agroindustria e da extracción, transformación e mantemento dos produtos da pesca, marisqueo e acuicultura, nin as que operan no sector do carbón, de acordo co disposto no artigo 1 do Regulamento (CE) nº 1998/2006, de minimis. A acreditación da actividade principal farase mediante declaración responsable da empresa, que se presentará ao mesmo tempo que a solicitude, tal como se recolle no anexo III.
As entidades beneficiarias deberán reunir os requisitos que fundamentan a concesión así como os demais que se prevexan nesta orde. Non poderán estar incursas en ningunha das circunstancias previstas no artigo 13 da Lei 38/2003, do 17 de novembro, xeral de subvencións. A acreditación de non estar incursa nas ditas prohibicións realizarase mediante declaración responsable da entidade interesada que se presentará ao mesmo tempo que a solicitude, tal como se recolle no anexo III.
Artigo 4º.-Solicitudes.
1. As solicitudes para participar no procedemento de concesión das subvencións presentaranse na forma e prazo que se indica no artigo 3º da convocatoria.
2. Xunto coas solicitudes deberá achegarse a seguinte documentación, en orixinal ou copia compulsada, tendo en conta que a documentación das alíneas a) e b) se redactará en galego asinando o anexo IV, que se relaciona a continuación, por comprometerse a utilización da lingua galega en todas as relacións que o interesado manteña coa Administración autonómica como consecuencia deste procedemento administrativo:
a) Formularios normalizados de solicitude compostos polos anexos II, III e, de ser o caso, o anexo IV, obtidos a través da aplicación informática sinalada no artigo 2º da convocatoria, debidamente asinados polo/s representante/s legal/is da entidade correspondente:
a.1. Anexo II (modelo normalizado da solicitude).
-Solicitude.
a.2. Anexo III (modelo de declaración xurada).
-Declaración expresa sobre a concesión ou solicitude doutras axudas ou subvencións, para o mesmo proxecto e conceptos, procedentes de calquera Administración ou entes públicos, nacionais ou internacionais.
-Declaración expresa sobre a concesión ou solicitude doutras axudas suxeitas ao réxime de minimis.
-Declaración expresa de que os datos que figuran na solicitude, nos seus anexos, memoria e demais documentos son certos.
-Declaración expresa de que coñece e admite as condicións da convocatoria e cumpre cos requisitos establecidos nela en non está suxeita a ningunha das exclusións de tipo sectorial establecidas no artigo 3º bases reguladoras desta orde.
-Declaración expresa de non estar incurso en ningunha das circunstancias previstas no artigo 13 da Lei 38/2003, do 17 de novembro, xeral de subvencións.
-Declaración expresa de que os provedores non están vinculados coa entidade solicitante ou con seus órganos directivos ou xestores.
a.3 Anexo IV (modelo de compromiso coa utilización da lingua galega).
-No caso de comprometerse coa utilización da lingua galega en todas as relacións que o interesado manteña coa Administración autonómica como consecuencia deste procedemento administrativo, así como nos casos que proceda, naqueles elementos derivados da materialización das actuacións subvencionables, presentarase o anexo IV debidamente asinado pola persoa ou persoas que exerzan a representación legal da entidade. A sinatura deste anexo é independente da obriga da utilización da lingua galega nos casos e circunstancias que se recollen no artigo 1 como condición para que as actuacións sexan subvencionables.
b) Documentación técnica relativa ao proxecto (orixinal ou copia compulsada).
b.1) Informe da entidade solicitante na que se reflicte o obxecto social, data de constitución, número asociados/as, certificacións de calidade, excelencia ou ambientais que posúe e obxectivos perseguidos co proxecto.
b.2) Memoria explicativa de cada un dos proxectos polos que se solicita a subvención, que incluirá, polo menos, a orixe da iniciativa, o proceso de identificación dos proxectos, as características do contorno no que se pretenden realizar os proxectos, o colectivo a que se destina, a descrición pormenorizada do proxecto que se vai desenvolver, o interese, a oportunidade e obxectivos dos proxectos, calendario de execución e orzamento desagregado e detallado ao máximo dos diferentes gastos necesarios para a correcta execución dos proxectos presentados. No caso da organización de actuacións de formación, terá que especificarse a data da súa realización e os relatores. Consignaranse tamén todos os aspectos inherentes ao proxecto e que sexan obxecto de valoración competitiva conxunta, conforme o artigo 9º das bases reguladoras.
b.3) Orzamentos e ofertas desagregadas de cada un dos/as provedores/as que deberán cumprir co disposto no parágrafo seguinte. Estes orzamentos presentaranse na mesma orde que a utilizada na relación presentada na memoria. Non terán a consideración de orzamentos as estimacións de gastos realizadas pola entidade solicitante e que carezan do soporte da oferta do provedor ou tarifa oficial do gasto.
Segundo o artigo 31 da Lei 38/2003, do 17 de novembro, xeral de subvencións, cando o importe do gasto subvencionable supere a contía de 12.000 euros no suposto de prestación de servizos por empresas de consultoría ou asistencia técnica, a
beneficiaria deberá solicitar, como mínimo, tres ofertas de diferentes provedores, con carácter previo á presentación da solicitude de subvención, agás que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude de subvención (circunstancia que se acreditará mediante factura e a súa correspondente acreditación do pagamento). A elección entre as ofertas presentadas, que se deberá achegar xunto coa memoria de solicitude, realizarase conforme os criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
As ofertas presentaranse coa solicitude.
c) Documentación xurídico-administrativa da entidade solicitante (orixinal e copia compulsada) que deberá estar en vigor:
c.1) Escritura pública de constitución e estatutos, modificacións posteriores, se é o caso, e acreditación da súa inscrición no rexistro correspondente.
c.2) CIF da entidade solicitante.
c.3) Documento público acreditativo do poder suficiente da persoa física que actúe en nome e representación da entidade solicitante.
c.4) Fotocopia do documento de identidade/NIF da persoa ou persoas (en caso de poder mancomunado) que exerzan a representación.
c.5) No caso de estar exenta do imposto sobre o valor engadido (IVE), documentación expedida pola Axencia Tributaria da mencionada exención.
Artigo 5º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos.
Igualmente, de conformidade co mesmo artigo, se o solicitante indica que certa documentación que se deba usar neste procedemento xa consta no poder da Administración, a presentación da solicitude implica a autorización ao órgano instrutor para acceder a ela. Para estes efectos, a documentación debe manterse vixente e identificarse no formulario de solicitude o procedemento administrativo para o que foi presentada.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a
persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 6º.-Órganos competentes.
A Dirección Xeral de Promoción Industrial e da Sociedade da Información será o órgano competente para a instrución do procedemento de concesión da subvención, correspondendo ao conselleiro de Innovación e Industria ditar a resolución de concesión.
Artigo 7º.-Instrución dos procedementos.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se terá por desistido da súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 5º.1 resulta que o solicitante non está ao día no de pagamento das súas obrigas tributarias e sociais co Estado, coa comunidade autónoma e coa Seguridade Social.
2. Sen prexuízo do disposto no parágrafo anterior, poderá requirirse do solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria seranlle remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicarán as causas desta.
Artigo 8º. Comisión de valoración.
1. A comisión de valoración será o órgano colexiado encargado de valorar as solicitudes de acordo cos
criterios obxectivos fixados no artigo seguinte, así como de propoñer a concesión ou denegación da(-s) subvención(-s) aos interesados.
2. A composición da comisión de valoración será a seguinte:
a) Presidenta: a directora xeral de Promoción Industrial e da Sociedade da Información.
b) Dous vogais: a subdirectora xeral de Promoción Industrial e Comercio Exterior. A xefa de Servizo de Comercio Exterior e Internacionalización.
c) Secretario/a: un/unha funcionario/a da Dirección Xeral de Promoción Industrial e da Sociedade da Información.
3. Os/as suplentes serán designados/as pola Dirección Xeral de Promoción Industrial e da Sociedade da Información.
4. A comisión poderá estar asistida por expertos externos.
5. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
6. O resto das actuacións subvencionables quedará en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
7. A comisión de valoración pode considerar como non viables tecnicamente, economicamente ou financeiramente os proxectos ou actuacións presentadas, polo que non se concederá subvención.
8. A comisión de valoración, á vista das solicitudes presentadas, poderá considerar como non subvencionables ou limitar a súa porcentaxe en relación ao investimento subvencionable total do proxecto, aqueles conceptos que se consideren menos críticos para o normal desenvolvemento da actuación obxecto de axuda; así mesmo, poderá establecer límites máximos de investimento subvencionable tanto por beneficiario como por actuación ou concepto elixible.
Artigo 9º.-Criterios de valoración.
Os proxectos ou actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión da subvención, relacionados por orde decrecente de importancia, serán os seguintes:
a) Grao de adecuación do proxecto aos obxectivos de promoción e internacionalización establecidos
pola orde (definición, coherencia, ámbito de repercusión territorial, resultados esperados, posible repercusión en actuacións futuras...): de 0 a 40.
b) Relevancia do proxecto para a promoción do sector ao que pertence: de 0 a 30.
c) Certificación que acredite a existencia na entidade de sistemas de calidade, excelencia ou ambientais: de 0 a 15.
d) Elementos innovadores do proxecto, creatividade e deseño na elaboración dos elementos divulgativos ou material promocional: de 0 a 10.
e) Compromiso de utilización da lingua galega en todas as relacións que o interesado manteña coa Administración autonómica, así como, cando proceda, naqueles elementos que deriven da materialización das actuacións subvencionables, de acordo co establecido no artigo 6.3º da Lei 3/1983, do 15 de xuño, de normalización lingüística. Este compromiso acreditarase mediante a presentación, debidamente asinada, do modelo que se inclúe como anexo IV: de 0 a 5.
(A sinatura deste anexo é independente da obriga da utilización da lingua galega nos casos e circunstancias que se recollen no artigo 1º, como condición para que as actuacións sexan subvencionables).
Artigo 10º. Audiencia.
1. Instruído o procedemento, e inmediatamente antes de redactar a proposta de resolución, poráselles de manifesto aos interesados para que, nun prazo de dez días, poidan formular alegacións e presentar os documentos e xustificacións que consideren pertinentes.
2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 11º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, de ser o caso, a causa de denegación.
En ningún caso o importe das subvencións concedidas poderá superar o custo da actividade que desenvolverá o beneficiario, ou, de ser o caso, a porcentaxe máxima do investimento subvencionable legalmente establecido.
3. O prazo máximo para resolver e notificar a resolución ao interesado será seis meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6.b da indicada lei, poderase substituír a notificación individual pola publicación no Diario Oficial de Galicia e na páxina web Consellería de Innovación e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas de desestimación.
Artigo 12º.-Réxime de recursos.
As resolucións ditadas ao abeiro da correspondente orde de convocatoria porán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Cando, por circunstancias técnicas, se varíe o contido específico dos investimentos, os provedores de contía superior a 12.000 euros ou das actuacións recollidas no proxecto inicial, o órgano competente para a concesión da axuda poderá acordar a modificación da resolución por instancia do/a beneficiario/a, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade desta orde.
b) Que se acredite a inexistencia de prexuízo a terceiros/as.
c) Que os novos elementos e as circunstancias que motiven a modificación, de teren concorrido na concesión inicial, non supuxesen a denegación da axuda ou subvención.
3. A entidade beneficiaria deberá solicitar a dita modificación mediante instancia dirixida ao conselleiro de Innovación e Industria, acompañada da documentación acreditativa do cumprimento dos requisitos reflectidos no punto anterior, antes do 14 de setembro de 2007. De non facelo implicará a perda da subvención afectada pola modificación e, no caso de que esta implique unha variación substancial do proxecto aprobado pola Dirección Xeral de Promoción Industrial e da Sociedade da Información, a perda total da subvención concedida.
4. A conformidade expresa da Consellería de Innovación e Industria ás mencionadas modificacións requirirá informe favorable da Dirección Xeral de Promoción Industrial e da Sociedade da Información.
5. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente no que se lle dará audiencia ao interesado nos termos previstos no artigo 10º.
Artigo 14º.-Aceptación e renuncia.
1. Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención entenderase que a acepta, e desde ese momento adquirirá a condición de beneficiario.
A renuncia á subvención poderase facer axustándose ao modelo que se inclúe como anexo V, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 15º.-Obrigas dos beneficiarios.
Son obrigas das entidades beneficiarias:
a) Realizar a actividade ou adoptar o comportamento que fundamente a concesión da subvención.
b) Acreditar ante a entidade concedente a realización do investimento ou actividade, así como o
cumprimento dos requisitos e condicións que determinan a concesión ou desfrute da subvención.
c) Acreditar, con anterioridade a ditarse a proposta de resolución de concesión, así como antes das correspondentes propostas de pagamento, que está ao día das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma. No caso de que as actuacións de oficio levadas a cabo polo órgano instrutor, consonte a Lei 14/2006, do 28 de decembro, dese como resultado que o/a solicitante ou o/a beneficiario/a ten débedas ou obrigas con algunha destas administracións, requirirase do solicitante ou beneficiario/a que regularice a situación e presente por si mesmo o correspondente certificado.
d) A obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas, o Consello de Contas e, se é o caso, polos servizos financeiros da Comisión Europea e do Tribunal de Contas Europeo, no exercicio das súas funcións de fiscalización e control.
e) Comunicarlle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
f) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao/a beneficiario/a en cada caso, coa finalidade de garantir o adecuado exercicio das facultades de comprobación e control.
g)Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.
h) A obriga de reintegro, total ou parcial, da subvención percibida no suposto de incumprimento das condicións establecidas para a súa concesión.
i) Os beneficiarios deberán dar adecuada publicidade do carácter público do financiamento, en concreto as entidades beneficiarias da axuda deberán facer constar, na súa publicidade ou información que xeren en relación ao proxecto subvencionado, o cofinanciamento con fondos europeos de desenvolvemento rexional (Feder), así como pola Xunta de Galicia-Consellería de Innovación e Industria. Para lle dar cumprimento á publicidade de cofinanciamento seguiranse as instrucións que se recollen no enderezo da internet:
http://www.conselleriaiei.org/ga/web/index.php.
Artigo 16º.-Subcontratación.
A subcontratación de actividades realizarase de acordo co establecido no artigo 29 da Lei 38/2003,
do 17 de novembro, xeral de subvencións, podendo acadar o custo total da actividade proposta e acreditando o cumprimento dos requisitos establecidos no artigo 68 do Real decreto 887/2006, do 21 xullo, polo que aproba ou Regulamento da Lei 38/2003, sobre subcontratación das actividades subvencionadas. Os beneficiarios asumen expresamente o contido e os límites do artigo 29 da Lei 38/2003, do 17 de novembro, xeral de subvencións, e a Dirección Xeral de Promoción Industrial e da Sociedade da Información poderá comprobar o custo e o valor de mercado das actividades que son obxecto de subcontratación.
Artigo 17º.-Xustificación da subvención.
1. Para cobrar a subvención concedida, o beneficiario deberá presentar a seguinte documentación, en orixinal ou copia compulsada, nos lugares sinalados no artigo 3º da convocatoria, tendo de prazo para presentala ata o 30 de outubro de 2007, tendo en conta que a documentación se redactará en galego no caso de asinar e presentar o anexo IV na solicitude segundo o artigo 4º das bases:
a) Solicitude de libramento da subvención (modelo dispoñible no enderezo da internet:
http://www. conselleriaiei.org/ga/web/index.php...
).
b) Memoria final na que se constate a realización da actividade e o grao de cumprimento dos obxectivos marcados, e na que deberán quedar descritos e identificados os bens adquiridos e os servizos prestados, así como os datos e incidencias habidos na súa execución.
c) Copia en formato electrónico dos contidos da actuación realizada.
d) Xustificantes dos investimentos: facturas dos provedores e demais documentos de valor probatorio equivalente no tráfico xurídico mercantil e con eficacia administrativa nos termos que se establezan regulamentariamente (importe sen IVE e importe total), en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. Xuntarase relación nominativa de facturas agrupadas e ordenadas por actuacións subvencionables, facendo constar para cada documento o seu número de orde, data de expedición, expedidor, concepto, importe en euros e data de pagamento (especificándose, se é o caso, o tipo de cambio aplicado).
e) Xustificación dos pagamentos: transferencia bancaria, certificación bancaria orixinal ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o/a receptor/a e o/a emisor/a do pagamento. Non se admitirán os pagamentos en efectivo.
f) Declaración de axudas obtidas e solicitadas, para o mesmo investimento, en calquera outra administración, organismo ou ente público ou privado (modelo dispoñible no enderezo da internet sinalado na alínea a) deste artigo) de ser o caso, declaración
de axudas de minimis obtidas e solicitadas. No caso de ser beneficiario dalgunha axuda ou subvención para a mesma actuación, deberá achegarse a documentación necesaria para a súa valoración para os efectos da súa concorrencia coa axuda outorgada pola Consellería de Innovación e Industria.
g) Certificación expedida pola entidade bancaria da titularidade da conta onde se debe realizar o pagamento, na que conste a razón social e o CIF da entidade subvencionada así como o ordinal bancario, código de banco, código de sucursal e código de conta corrente.
h) Calquera outro documento que se requira durante a tramitación do expediente para a verificación do proxecto.
i) Documentación que acredite a publicidade do cofinanciamiento da Xunta de Galicia e do Fondo Europeo de Desenvolvemento Rexional (Feder) segundo o sinalado no artigo 15 desta orde.
2. Transcorrido o prazo indicado sen que o beneficiario presentase a documentación solicitada, poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 18º.-Pagamento.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
2. A percepción da axuda terá lugar unha vez que os servizos técnicos da Consellería de Innovación e Industria verifiquen a documentación xustificativa, e, de ser o caso, a materialización do cumprimento da realización do proxecto subvencionado e dos requisitos e condicións establecidos para a súa concesión.
3. Procederá a minoración da subvención concedida cando o investimento realizado teña un custo inferior ao inicialmente previsto, e sempre que esta minoración non supoña unha realización deficiente do proxecto.
Artigo 19º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei
de réxime financeiro e orzamentario de Galicia, e na súa normativa de desenvolvemento.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
Artigo 20º.-Control.
1. A Consellería de Innovación e Industria poderá facer as actividades de inspección que considere oportunas para controlar o cumprimento das subvencións.
2. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Artigo 21º.-Publicidade.
No prazo máximo de tres meses, contados desde a data de resolución da concesión, publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 A, non será necesaria a publicación no Diario Oficial de Galicia, podendo substituírse esta pola publicación das subvencións concedidas na páxina web da Consellería de Innovación e Industria.
Artigo 22º.-Remisión normativa.
Para todo o non previsto nestas bases observarase o previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; no Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do Tratado ás axudas de minimis; na normativa sobre o Fondo Europeo de Desenvolvemento Rexional -Feder- (Regulamento (CE) nº 1080/2006 do Parlamento Europeo e do Consello, do 5 de xullo de 2006; Regulamento (CE) nº 1083/ 2006 do Consello, do 11 de xullo de 2006; e o Regulamento (CE) nº 1828/2006 da Comisión, do 8 de decembro de 2006) e no resto de normativa que resulte de aplicación.